Rualpi Ih Tettikhannak - Chinland Today Media\nMay 24, 2009 9:17 am·0 comments\nSiar: 1Johan 1:1-7\nHih nunnak cu hmuh theihmi ih a rung can tikah kannih in kan hmu. Curuangah cuih thu cu nan hnenah kan rel ih Pa thawn a ummi kumkhua nunnak, kan hnenih theihter a simi thu kha nan hnenah kan sim a si. – 1Johan 1:2\n– 1Sansiarnak 22-24\n– Johan 8:28-59\nPulitzer Prize timi laksawng a ngahtu cangan thiam David Halberstam cu Korea ih US Raal timi a cabu hminthang suah hlan thla nga duh ah car accident in a thi. A rualpi cangantu pawl le a hnattuanpi pawl in amah ai-awh in a cabu cu an run suah. A cabu siar in amah hngilhlonak an tuah.\nMi pakhat ih sinak muril le thupitnak langter ding caan a thlen tikah rualpi hnakih thupi sawn an um lo. Jesuh Khrih a thawh ih van a kai hnu ah a dungthluntu pawl in midang hnenah a thu an sim. “Curuangah cuih thu cu nan hnenah kan rel ih Pa thawn a ummi kumkhua nunnak, kan hnenih theihter a simi thu kha nan hnenah kan sim a si (1John 1:2)” an ti. An tumtahmi cu mi in Pa Pathian le a Fapa Jesuh Khrih an theih theinak dingah a si (c. 3).\nKhrih kan zumnak thu midang hnenih sim hi ttihnungza hnattuan le phurh-rit ih kan ruah caan tla a um thei men. Asinan amah ih in umpinak le in nehkhuhnak in kan nunnak a danglamtertu rualpi pakhat ih thu vekin midang hnenih kan sim tikah kan hmuh daan a danglam thei.\nKhrih ih thuthangttha huham thawn a khahbik caan cu a rualpi pawl in tetti khan in an sim tikah a si.\nBawipa, mit thar thawn kan hmuh theinak ding in bawm aw,\nBeidong mi hih leilung minung pawl hnenah;\nNa duhdawtnak thlenter kan duh,\nZiang tluk na duh hngai timi sim dingah.\nKhrih na duh deuhdeuh asile A thu na sim tam deuhdeuh ding.


Sign-board Tumpi Tar In Nupi A Hawl – Meifar\nSign-board Tumpi Tar In Nupi A Hawl\nTexa pathlawi kum 66 mi Jim Bays in online fehtlang in nupi ding arak hawl rero nan a hlawhsam ruangah lamzin kap ah sign-board tumpi tar in nupi a hawl thu a tarlang.\nA nupi duhzawng cu mifel miṭha, ṭongkam thiam zet nunau a duh thu a tarlang ih a phone number khal tumpi in a ngan. June thla ah Washington ihsin Central Texas ah umhmun khuar dingin an feh ih lamzin kap ah thilzuarnak sign-board tumpi a hmuh ihsin nupi hawldan ding ruahnak thar anei.\nJim Bays in nupi pahnih arak nei zo ih fate 5 anei, a nupi thawn an ṭhenawk hnuah a fanu hnenah aum. Media in thu an sutnak ah sign-board a tar hnuah nunau 5 thawn an date aw zo nan a duhthusam an si lo thu a sim, phone call cu a dawng tam thei zet.\nJim Bays in, “Kum upat hnu ih nupi hawl cu thilawl a si lo, tlawngkai lai vek a si nawn lo. Tleirawl lai ahcun fala hmuh hi arak awl zet nan upat hnu ahcun a awl nawn lo. Ka caan tanglai mi pawl hmangtlang dingah nunau ṭha zet ka duh” a ti.\nHel Pawlin Pastor Lu An Tan\nBike Zuartu Cu Bike Lei Ding Vekin An Kosuak Ih An That


NUG an pehtlaih theilo ruangah Mipi ralkap pawl Awloksong in an um - Falam Online Media\nNUG an pehtlaih theilo ruangah Mipi ralkap pawl Awloksong in an um\nNUG cozah tiamkamcia vekin ralhraang donak ralthuam pawl bomnak pe lohli dingin ဗိုလ်နဂါး hohami Myanmar’s Royal Dragon Army – MRDA ralkap pawl in NUG cozah an pehtlaih nan FB cahmai ihsin theihternak an tuah mi pawl report tuahtu an um ruangah awloksong in an um.\nMarch 13 ah MRDA hruaitu le NUG miniter U Yee Mon an beaw ṭum ah bombnak dilmi zaten pek theih a si lo ding nan tatyin pakhat hrang ralthuam cu thlakhat sungkhat pek nan si ding ti`n U Yee Mon in a rak tiamkiam nan tuni tiang bawmnak an dong hrih lo tiah an sim.\nCuruangah MRDA hruaitu pawl in FB cahmai ihsin a tharin theihternak an tuah nan an pehtliah thei lo ti a si.\n“Dilnak ca kan tuah mi zaten, kan Admin account tiang report tuahnak a um. Kan dil nak a rei thlang” tiah MRDA ṭuanvonei mipakhat in Lu Nge Khit hnen ah a sim.\nFB cahmai hin hriamhrei ralthuam thawn pehparmi thu ah cin le dan an tuah ih an daan pahbalmi catar pawl cu malh lohli dingin an tuah mi a um nan, atu ih NUG theihternak an tuah mi cu ziangtin report a um thei timi cu felfaiin theih a si lo.\nCuvek report nak a um ruangah bulpak account thawn tuni ah theihternak an tuah saal ih “ဗိုလ်နဂါး hruaimi Sagaing PDF ralthuam bomnak pe dingin le raldo thu relkhawm dingin voitamzet kan pehtlaih nan NUG lam ihsin letnak zianghman kan dong lo” ti`n an ngan tel ih “Ministry of Defense hnen khalah ca kan kuat nan letnak kan dong hrih lo” ti`n an tarlang.\nCuhleiah “Atufang hi ralhraang ralkap pawl MRDA hmunram lam pan dingin timlam nak an nei lai” tikhalin NUG theihternak an tuah mi ah an tarlang.\nဗိုလ်နဂါး hohami Myanmar’s Royal Dragon Army – MRDA cu Sagaing ramṭhen, Pale peng ih cangvaitu mipi ralkap an si ih NUG theihpitnak thawn tatyin dangdang khal tuahin Dothlengnak ih telvetu ralkapbu pakhat an si.\n← Ralhraang SAC ralkap in Sagaing PDF sakhaan luhcilh, mipi ralkap 8 kap that\nRalhraang ralkap in Black Eagle PDF pawl rapthlak zetin that hrim →\nSAC ralhraang in kum 5 mi naute kap that


CDF – Hakha in Chuncung khua ngaidam dilnak le ralrin peknak nei - Falam Online Media\nCDF – Hakha in Chuncung khua ngaidam dilnak le ralrin peknak nei\nMay 18, 2021 Ni Hnem Sung\t0 Comments\nMay 16 ih Chuncung khua kiang doawknak thuthawn pehpar in CDF – Hakha in Chuncung khaumi hnen ah ngaidam dilnak a nei ih ralrin peknak khal a nei cih.\n“SAC ralhraang le CDF Hakha cu Chinram Falam le Hakha karlak, Chuncung Khua kiangah May 16, zaanlam nazi 5:30 in 8 tiang doawknak kan nei. Ralrinnak hrangah Chuncung khuanu/pa, Mino hnen ah simtheinak nei hmasaloin kan um cu in theithiam hram dingin zangfah kan lo dil.”\n“Ralhraang a simi ralkap cu mizapin kan do lai ah pumpak zawnruahnak le miatnak lawng ruatin CDF Hakha cangvaihnak ralkap hnen ih simtheitu Chuncung khuami nan um pang cun nazetin daantatnak kan nei ding tiah theihternak kan nei duh” ti`n CDF Hakha in ca an suah.\nMay 16 ih Chuncung khua kiang nazi 2 luan doawknak ah SAC ralkap lam mithi 6 le hriam tuar 10 an um tiah CDF in ca an suah ih mipi humtu CDF Hakha lam ah pacangno Salai Van Biak Ling nunnak a liam ve ti`n CDF in a phuang.\n← Thuthan : Himi FB cahmai hi report tengteng ding\nFalam peng huap thuthan : Theihternak →\nMindat inṭanpi ṭul, kan thutiam nan hngilh maw si – CDF Mindat\nMay 13, 2021 Ni Hnem Sung 0\nFalam Volunteers pawl an caurau, Thazaangthar an ṭul


Biakinn Kan Balter Maw? - Chinland Today Media\nSeptember 3, 2014 2:45 pm·0 comments\nSankhat hnu sankhat thleng danglam aw vivo in, Ni suahdan le Thla van dan tla nikhat hnu nikhat an danglam vivo. Minung pawl tla kan danglam vivo ih Babel lung an dawl tum lai hluan in,Fimnak hi vanhram kan thleng,Leitlun deng le deng tla mit’hep karah kan pehtleih-aw thei, Kut in tham theih lo hmansehla mit in kan hmu aw thei thluh. Nunnak thaw siar lo ziang tinkim hi minung in kan tuah thei thluh zo. Minung pakhat in neih lo theih lo vekih kan neihmi cu Hand phone a si. Minung tampi hrangah a t’ha hnem zetmi kan Ph cu a tam sawn can ah cu in hnaihnok tertu a si.\nEmergency a ra pangah tin kan kenmi a si ih, Ph a ra taktak le thu poipeng um pang pei maw tin; kan thin in phang tertu a si lala fawn,Biakinn suangtiang Ph kan tham ih Bawipa thangt’hat in dawnkhawm tu a rak si lala: Biakinn sungah Ph kan thiam hi “Biakinn kan bal ter pang maw?” tihi kan zohsal awk ding cu ka duh zet. A mawi le man a khung zetmi kan Ph pawl kha, A sungah Bible kan download ih, Biakinn feh can khal Bible keng peih lo in kan Ph ta kha kan ring men thlang. Ph ihsin thil ziangkim kan tuah kan rel, Biakinn sungah mino ihhmu ih sing rero ti tla zohman an um nawn lo, Ph kan thamih kan nuamaw nasa, Biakinm sungih ph kan tham hi a thianghlim pei maw?\nMihrekkhat in cu Bible zohnak le Pathin thu hminsinnak ah an hmang ko nan, Rinlopipi in an Ph ah Cakuat maw a silole Thildang tete kan zohphah theu, “Biakinn sung kan bal ter maw?” timi thu ah cu Kan Ph pawl hi a lenglam cu an mawi tuk ko nan a sungah ziangsi a um? Awkam siava ih mi kanbiaknak cafangpawl a si lo le, Nunau zuk t’ha lo Nu le Pa sinak Zuknung tivek a nei tla kan um ding. Biakinn sungah cupawl hmuahhmuah kan luhpi thluh tinak a si. Facebook tivek kan kau can te ah Zuk ttha lo tampi kan zoh ngah bet fawn, Biakinn borhhlawh tertu kan si panng maw Zumtu!\nKan zoh tum lo, kan zoh hrim lo na cing in, Internet ih thil kan zoh canah Cawngia ta maw a si lo le Model zuk SEXY taktak kan hmu pang t’heu, Hlanlai Puithiam pawl Puanthlam suangah sualnak an tuah tikah ziang an cang ti tla kan ruah ding a t’ul zet. Cuhluan in tu ah Biakinn sungah Sualnak kan tuah tin kan ruat lo a si hman ah kan theih lo sungten; Kan Ph sungih thil um pawl ruangah kan rak sual rero tinak a si.\nKan thinlung thianghlim lo cia betah; kan thilri a thianghlim lo betbet “Biakinn kan Balter maw?” Nang le Kei??????


Covid – 19 nat a kaitu hnen ah minung 140 sam an met nan zohman nathrik kai lo | Falam Online Media\nCovid – 19 nat a kaitu hnen ah minung 140 sam an met nan zohman nathrik kai lo\nJune 11, 2020 admin\t0 Comments covid - 19\nMissouri, US : Covid 19 nat nei Great Cilps sam met dawr ih hnaṭuan mi pahnih cun customer 140 pawl ih sam an met nan zohman in nathrik an kai lo thu, an umnak khua cozah in official in a phuang.\nAn pahnih in dawr pakhat ih ṭuan tlang an siih Covid -19 nat phunhmang an taksa ah a lang nan hmuhkhuh le social distancing daan an thlun ruangah natnak kai thei an ṭuanpi mi 7 le customer 140 pawl cu natnak kai loin an him dam.\nMinung 147 sungin mi 46 test nak an nei ih an zaten nat an kai lo timi hmuhsuah a si. Atang dang pawl cu Covid – 19 quarantine daan vekin inn sung ah an khum ih a ni a kim hnuah zo hman natnak an kai lo hmusuak bet a si.\nSpringfield-Green County Health Department director cun “thuthang theih nuam a si, hmur khuh le social distancing daan thlunnak ih rahsuah a si. Hmur khuh an hman mi ziang vek a si, ziang ti vekin daan an thlun timi khal cipciar takin zingzoinak kan nei a si” tiin a sim.\nTu thla sung ih suah mi Lancet medical Journal sungah hmur khuh bunlotu hnen ah Covid 19 nak hrik kaitheinak zateek 17.4% in a tam ih hmur khuh buntu hnen ah zateek 3.1% in a mal ruangah hmur khuh bun, social distancing daan thlun in um cio tum uh si.\n← Jesuh thu cawngin Mirang le Palik in Midum ke kholhsak\nTlawng ong thlang ding a si ruangah Falam Quarantine Center pahnih cu Cozah hnen ah Ap a si →\nCovid 19 ruangah KFC tag line “Finger Lickin`” An Malh\nA Bawr ah Hmaikhuh bun in Oxford Ziinpi ah a vak\nJuly 24, 2020 July 24, 2020 Ni Hnem Sung 0


Mizoram kan milesa raltlanpawl bomnak pe. Sihphir khawtlang in kan unau raltlan pawl ei ding vok thau tum zet in hlu a si. – Thechinlandtoday\nMizoram kan milesa raltlanpawl bomnak pe. Sihphir khawtlang in kan unau raltlan pawl ei ding vok thau tum zet in hlu a si.\nadmin July 24, 2021 Leave a Comment on Mizoram kan milesa raltlanpawl bomnak pe. Sihphir khawtlang in kan unau raltlan pawl ei ding vok thau tum zet in hlu a si.\nPu Ropuia (Sihphir VCP, MNF General Headquarter GS, All Mizoram Village Concil Association President) ih hmalaknak in Gas le zanthing kan unau pawl rawl suannak ding in tawlrel sak bet, Khawtlang le nuho pawlin hanghnah hangrah in pe ih zarhtin pek vivo in tum.\nTuini tiang duhdawt zetih in tuamhlawmtu, Mizoram mipi le Sihphir khawtlang parah kan lungawi. Pathian in malsawm hram seh. Kan lungawi, S. Hu Lian ( FB)\nEi ding neilo beidawngtuk ruangih Lilawn ihsin dawp tumtu Nupinu pakhat innah hruaikirin ei leh in bawm, July 23 ah Ei ding neilo leh Sii leh vai tlaksamtuk ruangah beidawngin Lilawn ihsin dawp tumtu nupunu pakhat cu mipiin innah hruaikirin fang leh khohsuai ( ခေါက်ဆွဲ) pawl thawn bawmnak an pe.\nHimi nupinu hi Tung Khuah Khua, vengthen 7nk ih um a si. Myanmar hmun thenkhat ah Covid – 19 ruangih Oxygen thuntul miharsapawl hrangah minopawl in an aiawhin an va tlar aw.\nCCP In Kan Lo Bawm Thei: Damlo thisen lak, Sidawh tul le damlonak ruangih bom tul kan um asile CCP Volunteers in an lo bom thei a si. Pu Hre & Nu Thluai te insang ih pekmi Mawtaw hmang in nitin cawllo in volunteers in mipi hrang hna an tuan rero a si. Miphun thleidan umlo, Kawl pawl tiangin an titheinak zawnah an bom vivo.\nMyanmar-ih Covid-19 kaidarh awknak cu ASEAN-ah dihmun tihnung um bik a si thu ECHO-in sim →\n← Yangon-ih mithi Ruang Ur Dingin Department Lamah Paisa Pek a tul


Mizoram hrilawknak ah Congress in nehnak an co - Chinland Today Media\nMizoram hrilawknak ah Congress in nehnak an co\nDecember 8, 2008 2:30 pm·0 comments\nAizawl: Mizoram hrilawknak siar rero a si. Chief Minister voi thum a ttuanzo tu Pu Lalthanhawla cun hrilawknak ih a zuamnak hmun-hmun hnih ah nehnak a ngah ve ve. South Tipui ah a tumpi Mizo National Front (MNF) pawl cu vote 96 ngah in le Serchhip ah seat 952 rori ngah in nehnak a co.\nCongress Party lam in PC Lalthanliana cun Lunglei Nitlaknak lamah MNF pawl cu vote 705 ngahin nehnak a co ih, an mai party thotho in RL Pianmawia khal cun Tuivawl ah vote 472 ngah in nehnak a co.\nCongress lamih zuamnak (candidate) a teltu R Lalzirliana in Tawi ah vote 1,211 a ngah ih, Turial ah Hmindailova Khiangte in vote 1022 ngah ve in le H Liansailova in Aizawl North ah an tumpi MNF cu vote 266 ngahin Congress party cun nehnak an co.\n2003 hrilawknak ah MNF in seat 21 in nehnak an rak co ih Congress in seat 12 lawng an rak ngah. Nihar Kanti Chakma in West Tuipui ah vote 1540 ngah in le Saiha ah S, Hiato in nehnak an rak co. MNF hin tum hnih (term 2) lalnak an co. L Ralte khal in Hachhek ah khal nehnak a co.\nTu tiang ih vote an siar nakah cun Congress in seat 40 ah 28 an ngah zo ih, MNF in 3 Mizo People’s Conference in 2 le Maraland Democratic Party le Zoram nationalist Party in 1 veve ngah in seat 35 cu siar zo a si.\nChief minister Zoramthanga hin North Champhai ih a zuamnakah leh South Champhai ih a zuamnak ih nehnak a co lo cun MNF party mipi pawl an thin ti sosangbik tu asi tiin thuthang cun a puang.\nMelbourne ah Chin National Day Hmang ding\nNunau hrangih ram tthabik pawl\nS Korean a cozah in Kawlram tlawngta Scholarship pe ding\nNorth Korea In Missile Kah SuakSal Tum


An Thih Tiang Ralkap Uknak Kan Duh Lo Ti Langter Tu Mino 2 Ih Nulepa Cu Ramlakah An Ṭap Rero – Meifar\nAn Thih Tiang Ralkap Uknak Kan Duh Lo Ti Langter Tu Mino 2 Ih Nulepa Cu Ramlakah An Ṭap Rero\nSeptember 15, 2021 admin Lawrkhawm 0\nKayin State, Sanpiah peng 6-nak ih um mino kum 17 mi le kum 18 mi Fidelle (ဖီဒေးလယ်) le Pascalle (ပါစကွားလယ်) cu thuneihnak latu ralkap pawlin September 9 sun ah an kai. Anmah hi mipi kilhimtu an si lo, khuasung mi pangai an si. Ralkap in an khua an nuai ciamco ruangah ramlakah an tlan.\nSeptember 9 sun ah an khua dinhmun zoh dingin an va feh ih ralkap pawlin an rak kai. Ralkap in an kap that hlanah, “Nan caan neta biknak ah ziang nan tuah duh?” an tiih ziang dang khal rel loin ‘Ralkap uknak kan duh lo’ ti langternak ah an kutzung pathum cu an tung ṭento hnuah an kap that.\nAn zuk cu leitlun hmuntinkim ah a darh thluh hngal, an nulepa khal ralkap pawl ṭih ah ramlakah an um rero lai. Mibawmtu pawlkom in an umnak ramlakah an va tong ih bawmnak sumpai mallai an pe.\nṬuanvo neitu pakhat Khun Aung Zay Ya in, “Fidelle le Pascalle ih nulepa umnak raltlan sakhan ah kan va feh, Pascalle (korsen hruhtu) ih nulepa lawng kan tong ngah. Fidelle ih pa cu phone in ka bia ih amah cu ka tong ngah lo.\nFidelle ih naupa cu June 23 sun ah thisen cancer in a thi, Fidelle in a nulepa le a farnu 2 a thihsan. Pascalle khalin hringtu nu anei nawn lo, Pascalle in a pa le a unau 3 a thihsan” a ti, cun kan theitawk in mual liamtu ih innsang pawl hi bawm cio kung tin forhfialnak anei.\nRalkap In Nauhak Kum 10 Mi An Ur That


Kum 5 Sung An Thlunaw Zo Ih A Cemnak Ah Fala Sawn In Neihawk Sawm – Meifar\nDecember 7, 2021 admin Leitlun 0\nKum reipi sung fala le tlangval an kopaw ih ṭhenkhat cu neihawk ding thuhla hi an rel dah lemlo. Fala in neihawk duh zet khalsehla mipa in a sawm lo ahcun a sawm ding tikcu caan hngak ih rak um ringring a ṭul ṭheu.\nAsinan Thailand fala kum 28 mi Piyaporn Yibmantasiri cu amah sawn in a tlangval duhtak hi neihawk a sawm sawn. Piyaporn hi sumdawng hminthang le vanzam sungih hnaṭuan hlun a si. An rualpi, an sungkhat pawlin tlangval hnenah neihawk sawm thlang dingin an fial ṭheu nan a cangvai ngam dah lo.\nCuruangah fala in an sungkhat le rualpi pawl hnenah amah in a sawm hmaisa tum thu a sim thei ih annih khalin an rak cohlang ve. Cutin mokor hruhcia in neihawk ava sawm ih a tlangval khalin lungawi soparten arak cohlang ih “Aw” a ti.\nPiyaporn Yibmantasiri in, “Ka tlangval hi ka pasal dingah ka duh ti ka theifiang aw tuk ruangah ka thinlung zaten pe in neihawk ka sawm hmaisa.\nNunau in neihawk ka sawm hmaisa nan sinak ah buai loin in rak cohlang ruangah ka tlangval par khalah ka lungawi tuk. Innsang dinnak ah mipa le nunau ṭuanvo ti aum lo, kan bangaw thluh ih pakhat le pakhat upatawk ding lawng a thupi bik” a ti.\nThinzar Wint Kyaw Suahcam Ah Amah Duhdawttu In Thisen Hlunak In Laksawng A Pe


Kalaymyo, Chinsaing Khua Kiangah Ralkap Pawl Bomb In An Puah Ih 10 Lenglo An Thi, Chinsaing Khua Inn An Urkang – Meifar\nKalaymyo, Chinsaing le Zinkalin khua kiang tlangleng lamzin kap ih um ralkap pawl cu bomb in an puah. November 18 sun hrawngah bomb in veihnih an puah ih ralkap 10 lenglo an thi tin kiangkap um pawlin an rel. Ralkap pawl cu an thinheng tuk ih Chinsaing khawpawn ih ar vulhnak hmuan le kiangkap inn pawl an urkang.\nTualsung mi pakhat in, “Sun nazi 12:00 hrawngah Chinsaing le Zinkalin khua kiang tlangleng lamzin ih um ralkap pawl cu bomb in veihnih an puah. Cumi hnuah ralkap pawlin meithal an kap ciamco, doaw an si lo ih ralkap pawlin meithal an kap ciamco sawn. Bomb puah ruangah ralkap 10 lenglo an thi, ralkap 15 an thi tin kan thei” a ti.\nBomb puak hnuah ralkap pawl cu Chinsaing khuasung ah an va lut ih zingzoinak an nei, Chinsaing khua lut/suahnak khal an khar. Ar vulhnak hmuan le inn 10 an urkang. Tualsung mi in, “Tlangleng lamzin kiangih ar vulhnak hmuan le inn pawl an urkang, khuasung mipi pawl cun hlaral ihsin kan zoh men, ti thei zianghman kan nei lo” a ti.\nNovember 16 le 17 ah Kalaymyo ramsung ah mipi kilhimtu le ralkap pawl an doaw ciamco ih nihnih sungah ralkap 40 hrawng an thi. Kan dung September 25, 2021 sun khalah Chinsaing le Zinkalin khua kiang tlangleng lamzin kap ih um ralkap pawl cu bomb in an rak puah zo ih cutawk ah ralkap 8 an thi.


Marka nganmi Thuthang ṭha hi “Pathian Fapa Jesuh Khrih ih Thuthang ṭha,” tiih hramthokmi a si. Hi cabu sungah hin Jesuh Khrih cu cat loih hna a ṭuantu le thuneizet mipa tiin a lang. A thuneihnak cu mi a zirhnak, khuavang a dawi theinak le misual a ngaidam theinak parih hmuh theimi a si. Jesuh amah in, “Kei cu Milai Fapa ka si ih misual pawl sualnak ihsin luatnak dingah ka ra a si,” a ti.\nMarka in Jesuh thu a ngan tikah tluang zetin a ngan. A ṭongmi le a zirhmi hnakin a tuahmi kha thupi sawn in a la ih a ngan. Baptisma petu Johan thu malte a sim hnuah Jesuh ih baptistma a laknak le sualforh a tuarnak thu a ngan ih cuih hnu ah Jesuh ih thuzirhnak le mi a damternak thu a ngan. Malte a hung rei deuh tikah a thluntu pawl in a thinlung an hmu thei deuh. Asinain a duh lotu pawl in an hua sinsin ve. A neta bikah Jesuh thinglamtah parih an khen-behnak le a thawhsalnak thu a sim.\nMarka Thuthang ṭha hin “Netnak,” pahnih a nei. A pahnih hin kulhte (parenthesis) sungih nganmi an si. Ziangah tile Marka ih a nganmi si loin midang ih ngan beetmi a si, tiah zumnak a um.\nThuthang ṭha thoknak (1.1-13)\nGalilee ih Jesuh hnaṭuannak (1.149.50)\nGalilee ihsin Jerusalem ah (10.1-52)\nJerusalem khawsung le kiangkapah zarh khat sung (11.115.47)\nJesuh ih thawhsalnak (16.1-8)\nJesuh ih langnak le vancung kainak (16.9-20)\nBaptisma Petu Johan Thusimnak\n1Pathian Fapa Jesuh Khrih ih Thuthang ṭha cu hiti in a si. 2A thokah profet Isaiah in:\n“Pathian in ‘Na hmaiah ka palai\nka thlah ding;\nNa hrangih lamzin sialtu dingah,’\n3Mi pakhat cu ramṭhingah a au ih,\n‘Bawipa ih hrangah lamzin sial uh,\nA fehnak ding lamzin kha\ndingter uh,’ a ti,” *1:3: Isai 40:3\n4Curuangah Johan cu ramṭhing ihsih a ra ih baptisma a pek hai ih thu tla a sim phah vivo. Mipi pawl kha, “Nan sualnak sir uhla baptisma lak uh. Cuticun Pathian in nan sualnak a lo ngaithiam ding,” tiah a ti. 5Judea peng le Jerusalem khawpi ihsin mi tampi Johan ih thusimmi ngai dingah an ra. Ah sualnak ah phuang ih Jordan tiva ah baptisma a pek hai.\n6Johan cu kalauk hmulih tahmi hnipuan a hruk ih a taai ah savun taaikhap a khap. A rawl eimi cu kharbok le hramlak khuaitizu an si. 7Mipi hnenah, “Ka dungih a ra dingmi pa cu keimah hnakin a nasa sawn a si. Kun tahrat in a kedam hri phoih saktu ding hmanah kei cu ka tlak lo. 8Kei cun tidai in baptisma ka lo pek. Asinain anih cun Thlarau Thianghlim in baptisma a lo pek hai ding,” tiah a ti.\nJesuh Baptisma Le Hniksaknak\n9Cuih hnu rei loteah Galilee peng Nazareth khua ihsin Jesuh cu a ra ih Jordan tiva ah Johan in baptisma a rak pek. 10Jesuh cu ti sung ihsin a hung suah vete in van a ong aw ih Thlarau cu thuro bangin a parih a rung fut kha a hmu. 11Van ihsin aw pakhat a rung thang ih, “Nangmah cu ka duhdawtmi ka Fapa na si. Na parah ka lung a kim ngaingai,” tiah a run ti.\n12Hmakhatteah Jesuh cu ramṭhing ah Thlarau in a fehter ih 13cutawkah ni sawmli a um ih Satan in a hniksak. Ramsa pawl thawn an um. Asinain vancungmi pawl in an rung tuamhlawm.\nJesuh In Nga Kaitu Pali A Ko\n14Johan kha thawngih an thlak hnuah Jesuh cu Galilee ah a feh ih Pathian ih Thuthang ṭha a sim. 15“Tikcu a kim zo ih Pathian Uknak a nai zo. Nan sualnak pawl sir uhla Thuthang ṭha cu zum uh,” tiah a ti.\n16Jesuh cu Galilee Tili kapih a feh laiah ngakaitu pahnih Simon le a nau Andru kha sur in nga an kaih rero laifang a hmu. 17Jesuh in an hnenah, “I thlun uhla milai kaitu ah ka lo tuah ding,” a ti. 18Hmakhatteah an sur an taan ih amah cu an thlun.\n19Hla deuh a va feh ih Zebedi ih fapa Jeim le Johan te unau hnih a hmu. Anmah cu an long sungah an um ih an sur an tholh rero. 20Jesuh in a hmuh vete in an pahnih in a ko. Cuticun an pa Zebedi le an hlawhfa pawl cu long sungah cun an taan ih Jesuh cu an thlun.\n21Jesuh le a dungthluntu pawl cu Kapernaum khua ah an ra ih a thaisun Sabbath ni ah Jesuh cu pumkhawmnak inn Sinakok ah a feh ih thu a zirh. 22A thuzirh daan a theitu pawl cu an mang a bang ngaingai, ziangah tile Daanthiam pawl vek a si lo, anih cun thunei zetin a zirh a si.\n23Cuih caanah khawsia in a polhmi mipa pakhat cu Sinakok ah cun a ra ih, 24“Nazareth mi Jesuh, ziangso kannih in hai? Kanmah siatsuah dingah maw na rat? Zo na si ti ka lo thei: Pathian ih thlahmi Mi Thianghlim na si,” tiah a au ciamco.\n25Jesuh in khawsia cu, “Daite in um aw! Kha pa sung in suak aw!” tiah thu a pek.\n26Khawsia in cupa cu nasa zetin a thin ih ring zetin a auter hnuah a suak. 27Mipi cu an mang a bang ngaingai ih pakhat le pakhat, “Ziangvek thu so a si? Zirhnak thar phun khat maw a si? Hi pa hi khawsia parah thu a nei ih ‘Suak uh!’ a tile an suak fawn,” tiah an ti aw.\n28Cuticun Jesuh thuhla cu Galilee peng khuazakip ah zamrang zetin a thang.\nJesuh In Mi Tampi A Damter\n29Jesuh le a dungthlun pawl cu Jeim le Johan tel in, sinakok ihsin an feh ih Simon le Andru inn lam pan in an feh. 30Simon ih pizon kha khurhnat in a na ih a tho thei lo; Jesuh a thlen vete in a nat thuhla cu an sim. 31Mina hnenah cun a feh ih a kut a kai ih a thawhter. A khurhnat cu a reh lohli ih anmah a tuamhlawm thei.\n32Ni a tlak ih zanlam a si tikah mipi in mina hmuahhmuah le khawsia ih polhmi pawl kha Jesuh hnenah an rat pi. 33Cuih khuaih mi hmuahhmuah cu cuih inn hmai ah cun an ra tong khawm aw ṭheh. 34Jesuh in an natnak phunphun kha a damter ih an sungih khawsia pawl tla a dawisuak ṭheh. Khawsia pawl cu kam khatte hman a ṭongter lo; ziangah tile zo a si ti kha an thei.\nGalilee Ah Jesuh Thu A Sim\n35A thaizing, zingthlapit ni suah hlanah, Jesuh cu a tho ih inn ihsin a suak. Hnarpawn ah a suak ih mi um lonak ah thla a cam. 36Asinain Simon le a rualpi pawl cu amah hawl ah an feh ih, 37an va hmuh tikah a hnenah, “Mi hmuahhmuah in an lo hawl,” tiah an sim.\n38Asinain Jesuh in, “Hi kiangkap khua pawl khalah kan feh vivo ding, ah hnenah thu ka sim ve ding, ziangah tile cucu ka rat hnawhsanmi a si,” tiah a ti.\n39Curuangah Galilee peng pumpuluk tlawng in sinakok ah thu a sim vivo ih khawsia pawl a dawi suak vivo a si.\nJesuh In Mi Pakhat A Damter\n40Phaarnat in a na mipa pakhat cu Jesuh hnenah a ra ih a khuk bilh in, “Na duh a si ahcun i thiangter thei ko,” * 1:40 Phaarnat ih a nami cu mi thiang lo an si, tiah an ruat. tiah bomnak a dil.\n41Jesuh cun a zaangfah ngaingai ih a kut in a hei dawh hnuah a tham ih, “Ka lo thiangter duh zet a si, thiang thlang aw,” tiah a ti.\n42Hmakhatteah a phaarnat cu a dam ih a thiang. 43Cule Jesuh in cupa cu a fehter ih, fektein thu a tiam, 44“Ngai aw! Hi thu hi zohman na sim lo pei. Puithiam hnenah va feh vurvo awla rak lo zohseh; cule mi hmuahhmuah in a dam a si ti an lo theihnak dingah Moses thupekmi vekih thawinak va pe aw,” tiah fektein thu a tiam.\n45Asinain cupa cu a feh ih a damnak thu cu hmunkip ah a than vivo. Cuih thu a rel tamtuk ruangah Jesuh cu khawsungah mi hmuhhngan in a feh thei nawn lo. Hnarpawn fianhrial sawnah amah lawng a um ih cutawkah hmunkip ihsin mi in an ra pan.